**The Barents Observer** er en nettavis som publiserer nyheter fra Barentsregionen og Arktis, på engelsk, russisk og kinesisk. Den holder til i Kirkenes og eies av journalistene som skriver for den.

The Barents Observer bringer nyheter om industri, samfunnsliv, miljø- og klima, sikkerhetspolitikk, urfolksspørsmål, sivilsamfunn og media fra Nordområdene og Russland til et internasjonalt publikum. Nettavisens inntekter kommer i en stor del fra donasjoner fra enkeltpersoner, bedrifter og stiftelser.

The Barents Observer har sitt opphav i nettavisen BarentsObserver, som ble publisert av Barentssekretariatet fra 2002. Høsten 2015 avsluttet avisens journalister sitt samarbeide med Barents­sekretariatet etter at sekretariatets fylkes­kommunale eier nektet BarentsObserver å følge prinsippene nedfelt i Redaktørplakaten for en fri og uavhengig presse. Den russiske sikkerhets­tjenesten FSB forsøkte samtidig å påvirke norske myndigheter til å bringe BarentsObserver til taushet. I mars 2022 skrev *Vårt Land* at flere norske lokalpolitikere i Finnmark hadde forsøkt å legge press på avisen for å hindre den i å skrive kritisk om Vladimir Putins styre i Russland.

Nettavisen driftes per 2022 som en uavhengig nettavis av non-profitselskapet The Independent Barents Observer AS.

I november 2016 ble redaktør Thomas Nilsen erklært persona non grata i Russland. Nilsen ble oppført på russiske myndigheters sanksjonsliste etter at Norge sluttet seg til EUs sanksjoner mot Russland i 2014.

I februar 2019 ble The Barents Observer blokkert i Russland av sensurmyndighetene i det statlige medietilsynet Roskomnadzor. Med støtte fra det norske Medietilsynet har The Barents Observer etablert en rekke tekniske løsninger som gjør det mulig å komme forbi russisk internettsensur.

The Barents Observer dekket begivenheter under Russlands invasjon av Ukraina 2022, på en måte som ikke passet med påstander fremmet av statlig kontrollerte russiske media. I samme periode hadde nettavisen en artikkel om en homofil person som hadde blitt diskriminert. Dette førte til at russiske myndigheter krevet at avisen måtte fjerne innhold som strider mot russisk lov, basert på påstander om at nettavisen støtter "terrorisme", prøver å "destabilisere" Russland, og støtter "degenerering og forfall". De krevet også at hvis ikke sikt innhold ble fjernet, måtte nettavisen stenges. The Barents Observer har ikke etterkommet de russiske kravene.

The Barents Observer publiserer innhold på eget nettsted, i tillegg til å publisere på sosiale media som vKontakte, Telegram, Twitter, Facebook og YouTube, pluss nyhetsbrev via e-post.

Referanser
----------

1. ↑  «The Independent Barents Observer». *The Independent Barents Observer* **(engelsk)**. Besøkt 17. mai 2021.
2. ↑  «The Barents Observer values freedom of speech and support for democracy». *The Independent Barents Observer* **(engelsk)**. 3. april 2017. Besøkt 17. mai 2021.
3. ↑  Johansen, Glenn Slydal (29. mai 2015). «Barents Observers redaktør får støtte fra pressefrihetsprofiler». *journalisten.no* **(norsk)**. Besøkt 17. mai 2021.
4. ↑  Strand, Tormod (3. oktober 2015). «Kilde til NRK: – Russisk etterretning ba Norge om å bringe BarentsObserver til taushet». *NRK*. Besøkt 17. mai 2021.
5. ↑  «En uvirkelig historie om norsk pressefrihet». *Vårt Land*. 18. mars 2022. Besøkt 28. mars 2022. «PRESSEFRIHET: Stemmer det at norske myndigheter prøvde å stanse en redaksjon etter at den skrev kritisk om Putins kriger? Ja. En av politikerne som prøvde det, sitter nå på Stortinget for Arbeiderpartiet.»
6. ↑  «Nøkkelopplysninger fra Enhetsregisteret - Brønnøysundregistrene». *w2.brreg.no*. Besøkt 17. mai 2021.
7. ↑  NTB (11. mars 2017). «UD beklager at norsk redaktør er nektet innreise til Russland». *journalisten.no* **(norsk)**. Besøkt 17. mai 2021.
8. ↑  «The Barents Observer is now blocked in Russia». *The Independent Barents Observer* **(engelsk)**. 19. februar 2019. Besøkt 28. mars 2022.
9. ↑  «The Barents Observer is requested closed by Russia's General Prosecutor», The Barents Observer, 31. oktober 2022
10. ↑  «The Barents Observer makes another crack in Kremlin’s censorship wall», The Barents Observer, 13. november 2022

Eksterne lenker
---------------

* (cmn) Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |